KOMISSION PÄÄTÖS,

tehty 25 päivänä kesäkuuta 1996,

Venäjältä ja Ukrainasta peräisin olevan muokkaamattoman puhtaan magnesiumin tuontia koskevan polkumyynnin vastaisten menettelyjen yhteydessä esitettyjen sitoumusten hyväksymisestä ja Kazakstanin vastaisen menettelyn lopettamisesta (96/422/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1) ja erityisesti sen 23 artiklan,

ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (2), sellaisena kuin se on viimeksi muutettuna asetuksella (EY) N:o 522/94 (3), ja erityisesti sen 9 ja 10 artiklan,

on kuullut neuvoa-antavaa komiteaa,

sekä katsoo, että

(1) Asetuksella (EY) N:o 2997/95 (4) (jäljempänä `väliaikaisesta tullista annettu asetus`) komissio otti käyttöön väliaikaisen polkumyyntitullin Venäjältä ja Ukrainasta peräisin olevan CN-koodeihin 8104 11 00 ja ex 8104 19 00 kuuluvan muokkaamattoman magnesiumin tuonnissa.

Kazakstanista peräisin olevien tuotteiden tuonnin osalta ei otettu käyttöön väliaikaista polkumyyntitullia.

Asetuksella (EY) N:o 720/96 (5) neuvosto pidensi tullin voimassaoloaikaa enintään kahdella kuukaudella.

(2) Myöhemmässä menettelyssä todettiin, että olisi otettava käyttöön lopulliset polkumyynnin vastaiset toimenpiteet polkumyynnin aiheuttaman vahingon poistamiseksi. Neuvoston asetuksessa (EY) N:o 1347/96 (6) esitetään päätelmät ja johtopäätökset tutkimuksen kaikista puolista, erityisesti päätöksestä määritellä valitukseen sisältyneet kaksi muokkaamattoman magnesiumin lajia, puhdas ja saostettu magnesium, kahdeksi eri tuotteeksi menettelyn lopullisessa vaiheessa, sekä päätös jättää muokkaamaton saostettu magnesium tutkimuksen ulkopuolelle.

(3) Sen jälkeen, kun kahdelle venäläiselle tuottajalle ja ukrainalaisille viranomaisille sekä yhdelle ukrainalaiselle tuottajalle annettiin tiedoksi kyseiset johtopäätökset, ne esittivät komissiolle sitoumukset asetuksen (ETY) N:o 2423/88 10 artiklan mukaisesti.

(4) Näiden sitoumusten ehdot, erityisesti niissä asetetut yhteisöön suuntautuvan viennin vähimmäismyyntihinnat, varmistavat tässä polkumyynnin vastaisessa menettelyssä vahvistetun polkumyynnin aiheuttaman vahingon poistumisen.

(5) Lisäksi, koska kaksi venäläistä vientiyritystä, ukrainalaiset viranomaiset ja ukrainalainen vientiyritys ovat lupautuneet antamaan komissiolle yksityiskohtaisia ja säännöllisiä myyntitietoja ja olemaan tekemättä suoria tai epäsuoria korvausjärjestelyjä niiden yhteisössä sijaitsevien asiakkaiden kanssa, on todettu, että komissio pystyy valvomaan sitoumuksien oikeaa noudattamista.

(6) Ukrainan hallituksen perustama vientilisenssijärjestelmä on voimassa ukrainalaisen tuottajan sitoumusten ajan, ja sillä varmistetaan, että kaikki sitoumusten alaiset tuonnit Euroopan yhteisöön ovat siinä olevien määräysten mukaisia.

(7) Ottaen huomioon asetuksen (ETY) N:o 2423/88 15 artiklan säädökset sitoumuksen olisi tultava voimaan samana päivänä kuin asetuksella (EY) N:o 1347/96 käyttöönotettu lopullinen polkumyyntitulli tässä menettelyssä.

(8) Näissä olosuhteissa kahden venäläisen tuottajan, ukrainalaisten viranomaisten ja ukrainalaisen tuottajan esittämiä sitoumuksia pidetään hyväksyttävinä, ja sen vuoksi tutkimus voidaan lopettaa asianomaisten venäläisten ja ukrainalaisten tuottajien osalta.

(9) Asianomaisille tuottajille annettiin tiedoksi keskeiset tosiseikat ja huomiot, joiden perusteella ehdotettiin lopullisia polkumyynnin vastaisia toimenpiteitä, ja ne ovat voineet lausua mielipiteensä tutkimuksen kaikista puolista. Jos sitoumus peruutetaan tai jos komissiolla on syytä epäillä sitoumuksen rikkomista, voidaan ottaa käyttöön asetuksen (EY) N:o 384/96 7 artiklan ja 8 artiklan 10 kohdan mukainen väliaikainen tulli, ja jos asetuksen 8 artiklan 9 kohdan mukaiset ehdot täyttyvät, otetaan käyttöön lopullinen polkumyyntitulli.

(10) Tähän tutkimukseen kuulumattoman Venäjältä ja Ukrainasta peräisin olevan muokkaamattoman saostetun magnesiumin tuontia koskeva menettely lopetetaan.

(11) Kazakstanista peräisin olevan muokkaamattoman magnesiumin tuonnin osalta tutkimuksessa varmistettiin väliaikaisesta tullista annetussa asetuksessa olevat päätelmät kyseisen tuonnin vähäisyydestä, eikä se sen vuoksi aiheuttanut vahinkoa yhteisön teollisuudelle. Yhteisön teollisuus ja muut viejät eivät ole kiistäneet kyseistä päätelmää. Tämän vuoksi menettely olisi lopetettava Kazakstanista peräisin olevan muokkaamattoman magnesiumin tuonnin osalta.

(12) Kun neuvoa-antavaa komiteaa kuultiin esitettyjen sitoumusten hyväksymisestä, se ilmaisi jonkin verran vastustusta. Sen vuoksi asetuksen (ETY) N:o 2423/88 9 artiklan 1 kohdan ja 10 artiklan 1 kohdan mukaisesti komissio lähetti neuvostolle kertomuksen kuulemisesta ja ehdotuksen sitoumusten hyväksymisestä. Koska neuvosto ei ole kuukauden kuluessa toisin päättänyt, tämä päätös olisi hyväksyttävä. Vastustusta ei ilmaistu Kazakstania koskevan menettelyn lopettamisen osalta,

ON PÄÄTTÄNYT SEURAAVAA:

1 artikla

Hyväksytään sitoumukset, joita ovat Venäjältä ja Ukrainasta peräisin olevan CN-koodeihin 8104 11 00 ja ex 8104 19 00 kuuluvan muokkaamattoman puhtaan magnesiumin tuontia koskevan polkumyynnin vastaisen menettelyn yhteydessä esittäneet Avisma Titanium-Magnesium Works, Berezniki (Permin alue) ja Solikamsk Magnesium Works, Solikamsk (Permin alue) sekä ukrainalaiset viranomaiset ja Concern Oriana, Kalush (Ivano-Frankovskin alue). Tämä hyväksyminen tulee voimaan päivänä, jona asetus (EY) N:o 1347/96 tulee voimaan.

Tutkimus kyseisten tuottajien osalta lopetetaan.

2 artikla

Venäjältä ja Ukrainasta peräisin olevan muokkaamattoman saostetun magnesiumin tuontia koskeva menettely lopetetaan.

Tässä päätöksessä muokkaamaton saostettu magnesium määritellään muokkaamattomaksi magnesiumiksi, johon on lisätty enemmän kuin kolme painoprosenttia seostavia ainesosia kuten alumiinia ja sinkkiä.

3 artikla

Kazakstanista peräisin olevan muokkaamattoman magnesiumin tuontia koskeva menettely lopetetaan.

Tehty Brysselissä 25 päivänä kesäkuuta 1996.

Komission puolesta

Leon BRITTAN

Varapuheenjohtaja

(1) EYVL N:o L 56, 6.3.1996, s. 1

(2) EYVL N:o L 209, 2.8.1988, s. 1

(3) EYVL N:o L 66, 10.3.1994, s. 10

(4) EYVL N:o L 312, 23.12.1995, s. 37

(5) EYVL N:o L 100, 23.4.1996, s. 1

(6) Ks. tämän virallisen lehden sivu 1